Matriekafskeid eindig tragies vir Nelspruit-meisieMichaela Harmse. Foto: Verskaf Michaela Harmse, ŉ 17-jarige leerling aan Hoërskool Bergvlam in Nelspruit, se matriekafskeiddroom het tragies geëindig toe sy tydens ŉ botsing uit ŉ voertuig geslinger is en ŉ gedeelte van haar gesig vergruis is. Volgens Jaco Richter (26), ŉ familievriend, is Harmse, haar metgesel en ŉ paar vriende ná Saterdagaand se matriekafskeid na ŉ opskop om verder te kuier. “ŉ 21-jarige man het glo by hulle aangesluit en sy, ŉ vriend en ŉ vriendin is Sondagoggend saam met hom daar weg. Haar metgesel is glo saam met iemand anders daar weg,” het Richter Maandag aan Maroela Media gesê. Die 21-jarige bestuurder het na bewering omstreeks 05:30 by ŉ draai in die Steiltes-woonbuurt beheer oor die voertuig verloor en teen ŉ boom gebots. Harmse is na bewering deur die voorruit geslinger. “Mense wat daar naby woon het die slag gehoor en hulp ontbied. Toe die polisie en ambulans by die toneel opdaag, was die bestuurder en haar vriende nie meer daar nie.” Harmse is in ŉ ernstige toestand na ŉ private hospitaal geneem waar sy gestabiliseer is. Sy is later na die Rob Ferreira-hospitaal geneem aangesien haar ouers nie ŉ mediese fonds het nie. Sy het Maandag begin om gesigsrekonstruksie te ondergaan. “Haar verhemelte en neus is onder meer vergruis en sy het van haar tande verloor. Haar dokter het gesê sy is darem stabiel, maar dit kan tot soveel as agt maande duur voordat sy herstel.” Richter se ma het ŉ blad op Facebook gestig om geld in te samel vir Harmse se mediese onkostes. Hy het gesê die skool ondersteun die gesin en het onderneem dat Harmse se skoolwerk na haar toe gestuur word. Spesiale reëlings sal ook gemaak word sodat sy haar eindeksamen kan skryf. Kapt. Dawie Pretorius, Nelspruit-polisie se woordvoerder, het aan Maroela Media gesê alle omstandighede rondom die ongeluk word behoorlik ondersoek. “In dié stadium kan ons net bevestig dat ŉ saak van roekelose en nalatige bestuur ondersoek word,” het hy gesê. Niemand is nog in verband met die voorval in hegtenis geneem nie. “Sodra die ondersoek afgehandel is en die nodige verklarings geneem is, sal die saak na die Nasionale Vervolgingsgesag gestuur word wat dan sal bepaal of iemand vervolg moet word.”